**Újabb illegális parlagfű készítményeket talált a NÉBIH**

**A néhány héttel korábbi eset után ismét illegális parlagfű készítményeket vont ki a forgalomból a Nemzeti Élelmiszerlánc-biztonsági Hivatal (NÉBIH). Az Ambrózia olajkapszula, a Parlagfű virágeszencia és a Parlagfű tea elnevezésű, engedély nélkül emberi fogyasztásra kínált árucikkeket a bio élelmiszer nagykereskedelmi egységek ellenőrzése során találták a hivatal szakemberei. A nem engedélyezett termékek előállítói ellen is hatósági eljárás indult.**

Három új – Ambrózia olajkapszula, Parlagfű virágeszencia és Parlagfű tea elnevezésű – nem engedélyezett parlagfű készítményt találtak a NÉBIH szakemberei a hazai bio élelmiszer nagykereskedelmi egységek ellenőrzése során. Az élelmiszerlánc-biztonsági hivatal azonnali hatállyal elrendelte a termékek forgalomból történő kivonását és a nem engedélyezett termékek előállítói ellen is megindította a hatósági eljárást.

A NÉBIH által végzett hatósági ellenőrzés kiterjedt a forgalomból október végén kivont „Istenek eledele” megnevezésű termékre is. Az ellenőrök megállapították, hogy a nagykereskedelmi egységek eleget tettek a termék forgalomból történő kivonásának.

Amint arról a NÉBIH október 26-i sajtóközleményében tájékoztatást adtunk, jelenleg Európában sem a parlagfű, sem a belőle készült élelmiszerek nem hozhatók forgalomba emberi fogyasztásra szánt termékként. A parlagfű tartalmú készítmények új élelmiszernek minősülnek, melyeket uniós szinten engedélyeztetni kell. Az uniós engedélyezés során az élelmiszerként történő felhasználás biztonságosságát kell bizonyítani. Parlagfűre és a belőle készített termékekre Európában eddig nem került kiadásra engedély.

A NÉBIH kéri a fogyasztókat, hogy amennyiben illegális forgalmazást észlelnek, jelezzék a NÉBIH Zöldszámán (06-80/263-244) vagy az [ugyfelszolgalat@nebih.gov.hu](mailto:ugyfelszolgalat@nebih.gov.hu) e-mail címen!

A jogsértő vállalkozás adatai megtalálhatóak a [jogsértés listán](http://portal.nebih.gov.hu/jogsertesek).

Az ellenőrzés során készült videófelvétel elérhető a NÉBIH honlapján.

2017. november 9.

Nemzeti Élelmiszerlánc-biztonsági Hivatal